ในปี 2023 เดอะ สวอท์ช กรุ๊ป มีกลยุทธ์ทางการตลาดอย่างไร
เดอะ สวอท์ช กรุ๊ป  ทำตลาดนาฬิกาในประเทศไทยครอบคลุมทุกระดับ ไล่ตั้งแต่แบรนด์ Swatch, Tissot, Longines, Omega จนถึง Blancpain ที่มีราคาขายปลีกแนะนำมากกว่า 5 แสนบาทขึ้นไป และปี 2023 บริษัทแม่ที่ประเทศสวิตเซอร์แลนด์ก่อตั้งครบรอบ 40 ปี

ใน ปี 2023 นี้ เดอะ สวอท์ช กรุ๊ป เตรียมวางแผนทำตลาดกับกลุ่มลูกค้านักท่องเที่ยวที่เตรียมหลั่งไหลเข้ามาในประเทศไทย โดยเฉพาะชาวจีนที่เคยเป็นหนึ่งในกลุ่มลูกค้าหลัก หลังจากช่วงโรคโควิด-19 ระบาด บริษัทหันไปทำตลาดกับคนท้องถิ่นมากขึ้น

ในส่วนการสื่อสารเรื่องการตลาด เดอะ สวอท์ช กรุ๊ป วางตำแหน่งสินค้าในเรื่องความคุ้มค่าของสินค้า โดยเฉพาะการไม่ต้องบินไปซื้อในต่างประเทศ สร้างยอดขายจากคนไทยเพิ่มขึ้นอย่างชัดเจน และบริษัทแม่มองไทยค่อนข้างสำคัญในภูมิภาคนี้ ผ่านภาพตลาดที่ยังไม่ตัน และมีโอกาสเหลืออีกมาก

ทั้งนี้แบรนด์ Swatch ถูกวางตำแหน่งเป็นนาฬิกาสำหรับทุกคน ไม่ใช่สินค้าในตลาดระดับเริ่มต้น โดยเฉพาะการทำตลาด Omega x Swatch MoonSwatch ที่ช่วยยกระดับแบรนด์ และเปลี่ยนภาพลักษณ์ในสายตาคนไทยไปในระดับที่สูงขึ้น

เดอะ สวอท์ช กรุ๊ป ยังร่วมมือกับบัตรเครดิต KTC เปิดตัว SwatchPAY ระบบชำระเงินแบบไร้สัมผัสผ่านนาฬิกา Swatch รุ่นพิเศษที่มีการติดตั้งชิป NFC อยู่ในนาฬิกา ทำงานคู่กับแอปพลิเคชัน SwatchPAY เพื่อระบุข้อมูลบัตรเครดิต โดยขณะนี้ในประเทศไทยจำกัดการใช้งานเฉพาะบัตรเครดิตของ KTC เท่านั้น

นอกจากนี้ นาฬิกาที่ใช้ระบบ SwatchPAY ได้จะมีราคาตั้งแต่ 3,000-5,200 บาท โดยตัวนาฬิการองรับคุณสมบัติกันน้ำลึก และเหตุผลที่ เดอะ สวอท์ช กรุ๊ป เลือกนำนาฬิกากลุ่มนี้มาทำตลาด เพราะการรับชำระเงินแบบไร้สัมผัสเริ่มเป็นที่นิยม การใช้นาฬิกาแบบที่มีหน้าปัดเป็นเข็มค่อนข้างคล่องตัวกว่า Smartwatch ที่มีอยู่ในตลาด

ทั้งหมดนี้เป็นกลยุทธ์ทางการตลาดในปี 2023 ของ เดอะ สวอท์ช กรุ๊ป
ข้อมูลการเงินรายบริษัท,ความรู้ทางการเงิน,ตลาดการเงิน & ผลิตภัณฑ์และบริการทางการเงิน